दिल्ली पुलिस के हत्थे चढ़ा ATM मशीन में माइक्रो चिप लगाकर कार्ड की जानकारी चुराने वाला विदेशी गिरोह  
आरोपियों पर दो दर्जन से ज्यादा मामले दर्ज
सदर बाजार की है पूरी घटना 
सभी आरोपी रोमानिया के
दिल्ली पुलिस ने एक ऐसे गिरोह को गिरफ्तार किया है जो राजधानी के विभिन्न एटीएम मशीनों में माइक्रो चिप लगाकर पहले लोगों के कार्ड की जानकारी चुराता था. और फिर कार्ड की क्लोनिंग करके खाताधारकों को लाखों की चपत लगाता था. पूरा मामला उत्तरी दिल्ली के सदर बजारा इलाके का है. पुलिस ने इस मामले में गिरोह के 5 सदस्यों को गिरफ्तार किया है. गिरफ्तार आरोपियों की पहचान ईरिना, एलिजाबेथ, ईयोन, निकोले और लिल के रूप में की गई है. सभी आरोपी मूल रूप से रोमानिया के रहने वाले हैं. पुलिस को आरोपियों के पास से 102 क्लोन एटीएम कार्ड, 94 हजार रुपये नकदी, डाटा चुराने वाली डिवाइस, कई कैमरे, चार मोबाइल फोन और दो लैपटॉप मिले हैं. पुलिस के अनुसार आरोपी बीते कुछ महीने से राजधानी में सक्रिय थे. आरोपियों पर दो दर्जन से ज्यादा मामले दर्ज हैं. 
उत्तरी दिल्ली जिले की डीसीपी नुपुर प्रसाद ने बताया कि हमें 31 जनवरी को सदर बाजार स्थित आईडीबीआई बैंक के एटीएम मशीन पर एक कैमरा और माइक्रो चिप लगे होने की सूचना मिली. इसके बाद हमनें सदर बाजार एसएचओ सुरेंद्र सिंह की देखरेख में एसआई प्रकाश, एसआई आशीष, और कांस्टेबल दीलिप की विशेष टीम बनाई. टीम ने जब एटीएम में लगे सीसीटीवी कैमरे की जांच की तो उन्हें दिखा की कुछ समय पहले दो महिलाएं एटीएम में आई हैं और उन्होंने एटीएम मशीन पर माइक्रो चिप और कैमरा लगाया है. इसके बाद सघन जांच के बाद हमनें संबंधित एटीएम के आसपास पुलिसकर्मियों को तैनात किया. कुछ दिन की छानबीन के बाद हमारे हाथ गिरोह के दो लोग चढ़े. इसके बाद पूछताछ के आधार पर हमनें तीन अन्य लोगों को भी गिरफ्तार किया. 
गिरफ्तार आरोपियों ने पुलिस पूछताछ में बताया कि वह समय दर समय भारत घूमने के बहाने आते थे. इस दौरान ही वह एटीएम फ्रॉड की अनेको घटनाओं को अंजाम देते थे. गिरोह के सदस्य भारत में रहते हुए अलग-अलग शहरों में जाते थे और वहां के एटीएम को अपना निशाना बनाते थे. दिल्ली पुलिस फिलहाल दूसरे शहरों की पुलिस से भी संपर्क कर रही है.